Danmarks bud på at få en stor EU-myndighed til København giver mindst 49 millioner kroner til en hotelvirksomhed, der støtter Venstre. Hoteldirektøren afviser en sammenhæng og truer Ekstra Bladet med retssag

Hotel-virksomheden Copenhagen Towers, med en markant Venstre-støtte i spidsen, scorer 49 millioner kroner på, at staten reserverer 27.000 kvadratmeter i et halvt år. Med lidt mere held i sprøjten kan virksomheden se frem til over en milliard kroner de næste 20 år.

Det skyldes, at bygningen er udvalgt af regeringen til at være Danmarks bud på EU's næste lægemiddelagentur, EMA, som skal flyttes fra London på grund af Brexit.

Det fremgår af et fortroligt aktstykke i finansudvalget, som et flertal i Folketinget har vedtaget på regeringens anbefaling ifølge Ekstra Bladets oplysninger.

SF sagde ja til at betale millionerne som en satsning for at få agenturet til Danmark. Dengang vidste finansordfører Lisbeth Bech Poulsen (SF) dog intet om Copenhagen Towers’ støtte på mere end 20.000 kroner til Venstre i 2016. Derfor kræver hun svar fra regeringen om forløbet.

- En Venstreledet regering bør forklare, hvorfor de har valgt Copenhagen Towers efter en meget lukket proces, når virksomheden har doneret til statsministerens parti, siger Lisbeth Bech Poulsen.

Hotel-boss: Ingen sammenhæng

Hotelvirksomhedens støtte til Venstre er givet i form af en række dyre middage med erhvervslivets spidser og politikere fra Venstre. Men V-støtten har ikke givet virksomheden en fordel i kampen om EMA-buddet, oplyser hotel-chefen Allan Agerholm.

’Der er på ingen måder sammenhæng mellem Crowne Plaza Copenhagen Towers’ støtte til Venstre og processen med at udpege Copenhagen Towers som muligt nyt hjemsted for EMA - skulle København blive valgt’, skriver Allan Agerholm i en mail.

Copenhagen Towers får millionerne fra staten uden at døje med en udlejer, indtil EU's europaministre stemmer om placeringen i vaskeægte melodi grand prix-stil 20. november.

Ministrene i EU-landene skal uddele point, og vinder Danmark over de 18 andre lande, venter der en ordentlig gulerod til Venstres sponsor med hotel-chefen Allan Agerholm i spidsen.

1,2 mia. kr. i husleje

Virksomheden kan ved en sejr se frem til 1,2 milliarder kroner alene i husleje-indtægter. Det viser et internt regeringsdokument, som topministre ifølge Politiken blev præsenteret for i slutningen af juni.

Regeringen har nemlig - uden at informere de resterende partier i Folketinget - tilbudt EU at betale 20 års husleje, hvis lægemiddelagenturet ender i København.

Derudover vil regeringen angiveligt også betale driftsudgifter, el, vand og varme samt it-faciliteter, internetopkobling, rengøring, kantinedrift, møbler og rekruteringsaktiviteter for EU's lægemiddelagentur.

Dermed ender den samlede regning på 1,7 milliarder kroner ifølge det interne regeringsnotat. I SF undrer de sig over den lukkede proces og det manglende offentlige udbud.

- Der behøver ikke været noget galt, men det er ikke klædeligt for statsministerens parti at efterlade offentligheden med så mange ubesvarede spørgsmål, når der er tale om milliarder, fortæller Lisbeth Bech Poulsen.

Til gengæld vil EMA i Danmark udløse mere end 30.000 hotelovernatninger, 900 tilflyttende medarbejdere og flere virksomheder, der slår sig ned i nærheden af EMA ifølge regeringen.

Statsminister Lars Løkke (V) og Venstre har ikke ønsket at udtale sig om sagen.

Løkke og hotel-kongen Hotel-chefen Allan Agerholm har et mangeårigt og tæt forhold til Venstre og statsminister Lars Løkke (V). Det viser Ekstra Bladets gennemgang af Allan Agerholms profil på Facebook samt optrædener i pressen, hvor han flere gange er kommet en presset Lars Løkke til undsætning. 2014 Januar Lars Løkke kigger forbi receptionen, da Allan Agerholm tiltrådte som øverste chef for hotelvirksomheden med en milliard-omsætning BC Hospitality Group. 2014 Maj Lars Løkke kom i problemer, da han havde røget på et ellers røgfrit værelse på hotel Bella Sky i 2011. Allan Agerholm afmonterede kritikken med, at det var ’en service’, som man gerne ydede den tidligere statsminister. 2014 Juli Agerholm og Løkke cykler fra Danmark til Paris med Team Rynkeby, hvor hotel-chefen sidder i bestyrelsen. Agerholm blev ven med Løkkes personlige assistent på Facebook, og siden er han blevet venner med flere ansatte i Venstre - heriblandt partisekretær Claus Richter. 2015 April Venstre skulle bruge en facade til et 650 kvadratmeter stort banner, der hang Helle Thorning (S) ud som en løgner. Allan Agerholm stod klar og lagde glædeligt bygning til, selv om banneret blokerede for flere vinduer på hotel Crowne Plaza. Allan Agerholm har flere gange ’liket’ opslag, der gør grin med Helle Thorning (S). 2015 Marts Løkkefonden fejrer tre års fødselsdag med gallamiddag i Bella Centret, der hører under Hotel-chefens domæne. Både Lars Løkke og Allan Agerholm er til stede, og på Facebook roser Agerholm projektet: ’Godt set Lars Løkke’ 2015 Maj Under valgkampen kom Agerholm til undsætning, da Lars Løkke var i problemer i den såkaldte panorama-sag. Agerholm ringede selv til TV2 News med et regne-eksempel, som han mente, rensede Venstre-formanden. 2015 Juni På valgaftenen var Allan Agerholm til Venstres fest på Christiansborg. Agerholm har ’liket’ Venstre som parti, og på Facebook er han ven med adskillige Venstre-politikere. 2015 December Daværende erhvervsminister Troels Lund Poulsen (V) udpeger personligt hoteldirektør Allan Agerholm som formand for VisitDenmarks bestyrelse. Agerholm er formand fra 2016-2018 og får et årligt honorar på 300.000 kroner. 2016 Juli Løkke og Agerholm er til Tour de France, hvor de under 6. etape begge arbejder på at få turen til Danmark. 2016-2017 BC Hospitality Group har via en gren af selskabet - 360 Venue Catering - givet Venstre mad og lokaler til middage med erhvervs-bosser til en værdi af mere end 20.000 kroner i 2016 og i 2017. Hverken Venstre eller hotelvirksomheden ønsker at oplyse, hvor mange middage, det drejer sig om, og hvilken værdi, mad og lokaler har haft. 2017 Februar BC Hospitality Group giver Lars Løkke og Brian Mikkelsen en gratis VIP-koncert med Andrea Bocelli. Først får politikerne plus ledsager middag, så transport og efter koncerten er der mad og drinks. 2017-2018 Hotelvirksomheden med Allan Agerholm i spidsen giver beskæftigelsesminister Troels Lund Poulsen (V) otte gratis VIP-billetter til middag og koncerter med blandt andet Metallica, Depeche Mode og Celine Dion. ’Det eneste, der forventes af disse gæster, er en hyggelig aften i godt selskab’, lyder det i en mail fra Agerholm til Ekstra Bladet. Vis mere Luk

Donerede mad og lokaler til Venstre og erhvervsfolk

Venstre har fået mad og lokaler til middage med erhvervs-bosser til en værdi af mere end 20.000 kroner i 2016.

Det oplyser BC Hospitality Group, som har brugt en gren af selskabet - 360 Venue Catering - til at servicere partiet.

’360 Venue Catering har sponseret nogle middage afholdt af Venstre for top erhvervsfolk - en unik eksponeringsmulighed for dette relativt nye forretningsområde overfor nogle beslutningstagere’, skriver Anne Marie Barsøe, pressechef i BC Hospitality Group, der driver hotellet Crowne Plaza Copenhagen Towers i bygningen Copenhagen Towers, som er ejet af Solstra Invest.

Sponsoratet fortsætter

Hverken Venstre eller BC Hospitality Group ønsker at oplyse, hvor mange middage, det drejer sig om, og hvilken værdi, mad og lokaler har haft.

Hotel-chef Allan Agerholm bekræfter dog, at Copenhagen Towers også har sponseret lokaler og mad ved ’tilsvarende middage i 2017 - hvilket igen vil fremgå af Venstres årsregnskab for 2017’.

’Hvis vi bliver spurgt så vil vi også gøre det samme i 2018, idet det er en fantastisk eksponeringsmulighed for os overfor et købestærkt publikum’, skriver Agerholm, efter han har overtaget mailkorrespondancen mellem Ekstra Bladet og pressechefen.

Støtter flere partier

BC Hospitality Group A/S støtter også andre partier, herunder S, V, K, LA, DF og R enten nationalt, regionalt eller kommunalt, oplyser Allan Agerholm.

’Senest har vi således været vært for de Radikales sommergruppemøde, som blev afholdt på Crowne Plaza Copenhagen Towers, hvorfor hotellet vil blive nævnt i deres årsrapport for 2017 med partibidrag over de 20.000 kr.’

’Pikeret’ hotelchef truer med retssag

Der er absolut ingen sammenhæng mellem partistøtte til Venstre og Copenhagen Towers, som det danske bud på det næste lægemiddelagentur i EU.

Det oplyser Allan Agerholm, som samtidig truede Ekstra Bladet med et civilretsligt søgsmål, da han blev præsenteret for spørgsmål omhandlende støtten til Venstre.

’For så vidt angår EMA-processen så har BC Hospitality Group A/S og undertegnede på intet tidspunkt været aktivt involveret i denne proces’, skriver Allan Agerholm.

Det er Bygningsstyrelsen under Ole Birk Olesens (LA) ressort, som har screenet for en bygning til et dansk bud.

’Jeg er dybt provokeret og pikeret over, at du så meget som antyder, at jeg skulle agere på en uetisk måde, idet en sådan sammenkædning ville være helt utilstedelig og i øvrigt også umulig: ’Man ringer ikke bare ind til Bygningsstyrelsen og beder dem om at sende EMA vores vej…..”, skriver han.

’Idet en evt sammenkædning jf ovenstående alene kan have til hensigt at stille spørgsmålstegn ved min og min virksomheds integritet, så skal jeg på forkant respektfuldt gøre opmærksom på, at vi vil tage ethvert muligt civilretsligt skridt, med henblik på at søge erstatning såfremt din artikel har bare den mindste injuierende karakter’, skriver Allan Agerholm.